《宿天竺再赠东山禅师与冲晦》
宋代·杨蟠

仲灵述作惭知己，冲晦篇章窃赏音。
胜侣俱恬山水乐，神交已过雪霜深。
灯前自笑平生事，雨后重论一夜心。
相检莫教诗间断，更阑同听夜猿吟。

作者简介：章安人，字公济。仁宗庆历六年进士。为密、和二州推官。诗为欧阳修所称。苏轼知杭州，蟠通判州事，与轼唱酬甚多。历知寿州卒。平生为诗数千篇，号《章安集》。